
Παρασκευή, 21 Αυγούστου 2026
ΔΕΛΤΙΟ ΤΥΠΟΥ
Εντοπισμός και διάσωση 182 αλλοδαπών στα Χανιά - Θάνατος λουόμενου στην Παλαιά Φώκαια – Βύθιση Ε/Ρ σκάφους στα Χανιά – Διακομιδή ασθενών

Τις βραδινές ώρες χθες, ενημερώθηκαν οι Λιμενικές Αρχές της Παλαιόχωρας, της Γαύδου και της Χώρας Σφακίων, από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ. –ΕΛ.ΑΚΤ., για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 20 ν.μ. νότια της Γαύδου. Στο σημείο μετέβη ένα σκάφος της δύναμης Frontex, το οποίο περισυνέλεξε σαράντα τρεις (43) αλλοδαπούς (41 άνδρες και 2 ανήλικοι) οι οποίοι μεταφέρθηκαν με ασφάλεια στο λιμάνι της Παλαιόχωρας. Από το Κεντρικό Λιμεναρχείο Χανίων που διενεργεί την προανάκριση, συνελήφθη ένας 17χρονος αλλοδαπός (υπήκοος νοτίου Σουδάν) εκ των ανωτέρω, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/2023 «Διευκόλυνση» σε συνδυασμό με το άρθρο 306 του Π.Κ. «Έκθεση», καθώς αναγνωρίστηκε ως ο διακινητής των υπολοίπων.
Επίσης,
Τις πρώτες πρωινές ώρες σήμερα, ενημερώθηκαν οι Λιμενικές Αρχές της Παλαιόχωρας, της Γαύδου και της Χώρας Σφακίων, από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ. –ΕΛ.ΑΚΤ., για παροχή συνδρομής σε λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 34 ν.μ. νότια της Γαύδου. Στο σημείο μετέβη ένα σκάφος της δύναμης Frontex, το οποίο εντόπισε δύο λέμβους και περισυνέλεξε σαράντα εννέα (49) αλλοδαπούς (45 άνδρες, 1 γυναίκα και 3 ανήλικοι) από την πρώτη λέμβο και τριάντα εννέα (39) αλλοδαπούς (36 άνδρες, 1 γυναίκα και 2 ανήλικοι) από την δεύτερη λέμβο. Οι ογδόντα οκτώ (88) αλλοδαποί μεταφέρθηκαν με ασφάλεια στο λιμάνι της Παλαιόχωρας. 
Επίσης,

Τις πρωινές ώρες σήμερα, Περιπολικό σκάφος Λ.Σ.- ΕΛ.ΑΚΤ. (ΠΛΣ) εντόπισε στην παραλία «ΓΥΑΛΙΣΚΑΡΙ» Παλαιόχωρας Χανίων 51 αλλοδαπούς. (46 άνδρες, 1 γυναίκα και 4 ανήλικοι), οι οποίοι μεταφέρθηκαν με ασφάλεια στο λιμάνι «ΤΗΓΑΝΙ» της Παλαιόχωρας 
Συνολικά εκατόν ογδόντα δύο (182) αλλοδαποί αναχώρησαν από το λιμάνι της Παλαιόχωρας συνοδεία στελεχών Λ.Σ.- ΕΛ.ΑΚΤ. και μεταφέρθηκαν σε προσωρινό χώρο φιλοξενίας στην Αγυιά Χανίων. Προανάκριση διενεργείται από το Κεντρικό Λιμεναρχείο Χανίων.
*****


Τις πρωινές ώρες σήμερα, ενημερώθηκε η Λιμενική Αρχή της Παλαιάς Φώκαιας ότι ένας 90χρονος ημεδαπός ανασύρθηκε χωρίς τις αισθήσεις του, από τη θαλάσσια περιοχή της παραλίας Αναβύσσου. Ο 90χρονος διακομίστηκε στο Κέντρο Υγείας Καλυβίων όπου διαπιστώθηκε ο θάνατός του. Από το Α’ Λιμενικό Τμήμα Παλαιάς Φώκαιας του Κεντρικού Λιμεναρχείου Λαυρίου που διενεργεί την προανάκριση, παραγγέλθηκε η διενέργεια νεκροψίας-νεκροτομής στο Ιατροδικαστικό και Τοξικολογικό εργαστήριο του Πανεπιστημίου Αθηνών.
*****


Τις πρωινές ώρες σήμερα, ενημερώθηκε το Α’ Λιμενικό Τμήμα του Κεντρικού Λιμεναρχείου Χανίων για τη βύθιση ενός ερασιτεχνικού σκάφους, εντός του λιμενίσκου της Νέας Χώρας Χανίων όπου ελλιμενιζόταν. Στο σημείο μετέβησαν στελέχη Λ.Σ.-ΕΛ.ΑΚΤ., όπου εντόπισαν το εν λόγω σκάφος βυθισμένο, ενώ ενημερώθηκε ο ιδιοκτήτης για την άμεση ανέλκυσή του στην ξηρά. Από το συμβάν δεν αναφέρθηκε τραυματισμός και δεν παρατηρήθηκε θαλάσσια ρύπανση. 
*****
Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διακομίσθηκε, από το λιμάνι της Μυκόνου στο λιμάνι της Σύρου 48χρονος και 41χρονος, με το Ε/Γ-Τ/Ρ «ΚΥΡΙΑΡΧΟΣ ΙΙ» Ν.Ν. 57., οι οποίοι έχρηζαν άμεσης νοσοκομειακής περίθαλψης.
ΕΛΛΗΝΙΚΗ ΔΗΜΟΚΡΑΤΙΑ

